**कपिल आरोग्य मन्दिर खानेपानी तथा सरसफाई उपभोक्ता समितिको विधान, २०८१**

**प्रस्तावना**

स्वच्छ खानेपानी र स्वस्थ वातावरणको समस्या र आवश्यकतालाई ध्यानमा राखेर उपलब्ध सिमित स्रोत र साधनबाट निर्माण हुने भएका आयोजनाहरुको दीर्घकालिन उपयोग गराई स्थानीय बासिन्दाहरुलाई खानेपानी सुविधा पुराउन, सरसफाईको स्तर बृद्धि गराउन र जीवनस्तर उठाउन मद्दत पुराउने उद्देश्यले लुम्बिनी प्रदेश, कपिलवस्तु जिल्ला बाणगङ्गा नगरपालिका वडा नं.९ अन्तर्गत चौवाह टोलका स्थानीय खानेपानी उपभोक्ताहरुको समूहको आपसी सरसल्लाह र सहमतिमा कपिल आरोग्य मन्दिर खानेपानी तथा सरसफाई उपभोक्ता समिति गठन गरी आयोजनालाई स्थायीत्व दिनको लागि यो विधान तयार गरिएको छ ।

1. **संक्षिप्त नाम र प्रारम्भः** यस विधानको नाम, संस्थाको नाम एवं ठेगाना निम्नानुसार रहनेछ ।
	1. **विधानको नामः** खानेपानी तथा सरसफाई उपभोक्ता संस्थाको विधान, २०८१ रहेको छ ।
	2. **संस्थाको नामः** कपिल आरोग्य मन्दिर खानेपानी तथा सरसफाई उपभोक्ता समिति
	3. **ठेगानाः** बाणगङ्गा-९, चौहाव कपिलवस्तु, लुम्बिनी प्रदेश, नेपाल
	4. **संक्षिप्त नाम ठेगानाः** बाणगङ्गा नगरपालिका ९, कपिलवस्तु
	5. **विधान प्रारम्भ हुने मितिः** यो विधान बाणगङ्गा नगरपालिकाको खानेपानी, सरसफाई तथा स्वच्छता सम्बन्धी ऐन, २०७८ र खानेपानी, सरसफाई तथा स्वच्छता सम्बन्धी नियमावली, २०८० बमोजिम दर्ता भएको मिति देखि प्रारम्भ भएको मानिनेछ ।
	6. **छापः** गोलाकार दुईवटा लाईनको बिचमा माथिपट्टी कपिल आरोग्य मन्दिर खानेपानी तथा सरसफाई उपभोक्ता समिति रहनेछ गोलाकार दुईवटा लाईनको बिचमा तलपट्टी बाणगङ्गा नगरपालिका वडा नं.९, चौवाह, कपिलवस्तु बिच भागमा पानी खानेपानी धारोको टुटी अंकित रहनेछ ।
2. **परिभाषाः** विषय वा प्रसङ्गले अर्को अर्थ नलागेमा यस विधानमा उल्लेख भएको शब्दहरुले निम्न बमोजिमको अर्थ बुझाउनेछ ।
3. **“विधान”** भन्नाले कपिल आरोग्य मन्दिर खानेपानी तथा सरसफाई उपभोक्ता समितिको विधान, २०८१ लाई सम्झनु पर्दछ ।
4. **“उपभोक्ता संस्था”** भन्नाले खानेपानी सरसफाई तथा स्वच्छता सम्बन्धी ऐन, २०७८ र खानेपानी खानेपानी तथा सरसफाई तथा स्वच्छता सम्बन्धी नियमावली, २०८० बमोजिम दर्ता भएको उपभोक्ता संस्था सम्झनु पर्दछ, यसलाई छोटकरीमा उपभोक्ता समिति वा उपभोक्ता संस्था पनि भनिनेछ ।
5. **“सञ्चालक समिति”** भन्नाले विधानको दफा ६ बमोजिम गठित सञ्चालक समिति सम्झनु पर्छ ।
6. **“उपभोक्ता”** भन्नाले यस विधान बमोजिम गठित उपभोक्ता संस्थाले उपलब्ध गराएको खानेपानी तथा सरसफाई सेवा उपभोग गर्ने व्याक्ति, संस्था वा सरकारी निकाय सम्झनुपर्छ ।
7. **“सेवा”** भन्नाले यस विधान बमोजिम गठित उपभोक्ता संस्थाले उपभोक्ताहरुलाई उपलब्ध गराएको खानेपानी तथा सरसफाई सेवा सम्झनुपर्छ ।
8. **“खानेपानी”** भन्नाले घरेलु तथा अन्य उपभोगको निमित्त उपभोक्ताहरुलाई संस्थाले वितरण गरेको खानेपानी सम्झनु पर्छ ।
9. **“आयोजना”** भन्नाले कपिल आरोग्य मन्दिर खानेपानी आयोजनालाई सम्झनुपर्दछ ।
10. **“महशुल”** भन्नाले उपभोक्तालाई सेवा उपलब्ध गराए बापत त्यस्तो सेवा उपभोग गर्ने उपभोक्ताले संस्थालाई भुक्तानी गर्नुपर्ने शुःल्क सम्झनु पर्छ ।
11. **“विलम्ब शुल्क”** उपभोक्ताहरुले समयमा तिर्नुपर्ने खानेपानी मसशुल नतिरेको खण्डमा तिर्नुपर्ने अतिरिक्त जरिवाना वापतको रकम सम्झनुपर्दछ ।
12. **“सम्झौता”** भन्नाले संस्थाले आयोजना उप आयोजनाको कार्यान्वयन तथा संचालन गर्न संघीय, प्रादेशिक तथा स्थानीय सरकारसँग खानेपानी तथा सरसफाई सेवाको कार्यान्वयनको लागि गरिएको ।
13. **“साधारण सभा”** भन्नाले उपभोक्ता संस्थाको साधारण सभा सम्झनुपर्दछ । सो शब्दले उपभोक्ता संस्थाको विशेष साधारण सभालाई समेत जनाउनेछ ।
14. **“उप–आयोजना”** भन्नाले सामुदायिक खानेपानी तथा सरसफाई आयोजना अन्र्तगत कार्यान्वयन हुने अनुसुची १ मा उल्लेख भएको खानेपानी तथा सरसफाई सम्बन्धी उप–आयोजना सम्झनु पर्छ ।
15. **“तोकिएको वा तोकिए बमोजिम”** भन्नाले नियमावली २०५० तथा यस विधान अन्तर्गगत बनेको नियम विनियममा तोकिएको वा तोकिए बमोजिम सम्झनु पर्छ ।
16. **“सेवा क्षेत्र”** भन्नाले यस आयोजनाले ओगटेको सेवा क्षेत्रलाई बुझिनेछ । उपभोक्ताहरुको आवश्यकता बमोजिम यसको सेवा क्षेत्र बाणगङ्गा नगरपालिका अन्तर्गत जुनसुकै स्थानमा सेवाक्षेत्र विस्तार हुनसक्नेछ ।
17. **“कर्मचारी”** भन्नाले उपभोक्ता संस्थाले संञ्चालन गरेको आयोजनाको दैनिक कार्य संचालन गर्न नियुक्ति गरेका कर्मचारी सम्झनु पर्छ ।
18. **“सभा”** भन्नाले संस्थाको सेवाक्षेत्र पर्ने उपभोक्ताहरुको भेला वा साधारण सभालाई सम्झनुपर्नेछ ।
19. **“ऐन”** भन्नाले बाणगङ्गा नगरपालिकाको खानेपानी सरसफाई तथा स्वच्छता सम्बन्धी ऐन, २०७८ लाई सम्झनुपर्दछ ।
20. **“नियमावली”** भन्नालेबाणगङ्गा नगरपालिकाको खानेपानी सरसफाई तथा स्वच्छता सम्बन्धी नियमावली, २०८० सम्झनुपर्दछ ।
21. **सञ्चालक समितिको काम कर्तव्य र अधिकारः** सञ्चालक समितिको काम कर्तव्य र अधिकार देहाय बमोजिम रहनेछन् ।
22. सेवाक्षेत्र भित्र निर्माणको क्रममा रहेका खानेपानी आयोजना र अन्तर्गतका संरचनाहरुको संरक्षण एवं सम्बर्द्धन गर्ने,
23. आयोजना मर्मत संभार तथा सुचारु रुपले सञ्चालन गर्नको निमित्त उपभोक्ताहरुसंग नियमित रुपमा महशुल रकम संकलन गरी सञ्चालक समितिको कोषमा जम्मा गर्ने,
24. आयोजना संचालन, नियमित सेवा उपलब्धता, मर्मत संभार तथा रेखदेख, कार्यालय व्यवस्थापन, महशुल संकलन, मिटर रिडिङ, आयोजना सुरक्षा लगायतका कामको निम्ति कार्यविधि बमोजिम कर्मचारी नियुक्ति गरी परिचालन गर्ने,
25. सहयोगी संस्था (सरकारी वा गैर–सरकारी) लाई समुदाय परिचालन एवं आवश्यक जनसहभागिताको लागि समनव्य गर्ने,
26. स्वास्थ्य तथा सरसफाई बारे उपभोक्ताहरुलाई सचेत गराउने तथा जनचेतना अभिबृद्धि गर्ने,
27. उपयुक्त व्यवस्थापनको कमी कमजोरीका कारण खानेपानी आयोजनालाई हानी नोक्सानी भई सेवा बन्द भएमा पूर्ण रुपले जिम्मेवार हुने,
28. फोहोरमैला पृथकीकरणको लागि समुदायमा अभिमूखिकरण गर्ने र दिगो रुपमा फोहरमैला व्यवस्थापनको लागि सरसफाईको अभियानलाई निरन्तरता दिने,
29. वार्षिक बजेट तथा कार्यक्रम तयार पारी साधारण सभामा पेश गर्ने,
30. उपभोक्ता संस्थाको लागी आर्थिक स्रोत जुटाउने,
31. साधारण सभाले पारित गरेका निर्णयहरु सम्बन्धित सहयोगी संस्थामा पठाउने र सो को कार्यान्वयन गराउने,
32. आयोजना तथा उप–आयोजना सम्पन्न भएपछि एक बर्षसम्म सञ्चालन तथा मर्मत सम्भारमा खर्च हुने अनुमानित रकम (लागत अनुमान बजेट ) पनि उप–आयोजनाको विकास चरण भित्रै उपभोक्ता समुदायबाट संकलन गरी मर्मत संभार खातामा जम्मा गराउने,
33. नेपाल सरकार तथा दातृ संस्थाबाट उपलव्ध साधन स्रोतको परिचालनको साथै आयोजनालाई आवश्यक पर्ने स्थानीय स्रोत साधन समेत उपलब्ध गर्न गराउन सम्बन्धित सहयोगी संस्थालाई सहयोग गर्ने,
34. उपभोक्ता संस्थाको उद्देश्य परिपूर्तिका लागी कार्यक्रम तय गरी कार्यान्वयन गर्ने गराउने,
35. उपभोक्ता संस्थाले उप–आयोजना निर्माण सञ्चालन मर्मत, सम्भार तथा विस्तारका लागी नेपाल सरकार वा अन्य कुनै निकायबाट अनुदान प्राप्त गर्ने केन्द्रिय खानेपानी बिभाग, संघीय खानेपानी तथा ढल व्यवस्थापन आयोजना, खानेपानी डिभिजन कार्यालय, नगरपालिका, वडा समितिको कार्यालय, गैर–सरकारी संस्था र उपभोक्ता समितिको बिचमा भएको सम्झौताको शर्त अनुसार तोकिएको समयमा लक्षित कार्य सम्पन्न गर्ने गराउने,
36. नेपाल सरकारले खानेपानीको लागी निर्धारण गरे बमोजिम गुणस्तर कायम गर्ने, आयोजना तथा उप–आयोजनाको सुरक्षा, सञ्चालन, मर्मत सम्भार र रेखदेख गर्ने,
37. प्रचलित ऐन नियमले तोकिए बमोजिम कार्य नगरेमा सेवा बन्द अर्थात कटौती गर्ने,
38. उपभोक्ता संस्थाको उद्देश्य प्राप्तीका लागी आवश्यक उप–समितिहरु गठन गरि परिचालन गर्ने,
39. आयोजनाको निर्माण अवस्था देखि कार्य सम्पन्न हुँदासम्म आवश्यक जनसहभागिता जुटाउन पहल गर्ने,
40. कुनै उपभोक्ताले संस्थाको गतिविधिको विषयमा सूचना माग गरे सूचनाको हक बमोजिम सूचना उपलब्ध गराउनुपर्ने ।
41. **साधारण सभा सम्बन्धी व्यवस्था**
42. साधारण तया संस्थाको साधारण सभा बर्षमा १ पटक हुनेछ ।
43. आयोजना संस्थाको २५ प्रतिशत उपभोक्ता सदस्यहरुले अध्यक्ष समक्ष लिखित अनुरोध गरेमा वा सञ्चालक समितिका सम्पूर्ण सदस्यको २ तिहाई सदस्यले अध्यक्ष समक्ष लिखित अनुरोध गरेमा १५ दिन भित्र साधारण सभाको लागि उपभोक्ताहरुलाई जानकारी गराउनुपर्नेछ । साधारण सभा हुने मिति, समय र स्थान सञ्चालक समितिले तोके बमोजिम हुनेछ ।
44. उपभोक्ता समुहको भेलाको अध्यक्षता सञ्चालक समितिका अध्यक्षले, निजको अनुपस्थितिमा उपाध्यक्षले, उपाध्यक्षको अनुपस्थितिमा सञ्चालक समिति मध्येबाट ज्येष्ठ सदस्यले गर्ने छ ।
45. उपभोक्ता समुहको साधारण सभाको जानकारी कम्तिमा ७ दिन अगावै उपभोक्ताहरुलाई भेला हुने मिति, समय, स्थान र सो भेलामा छलफल हुने विषयहरु समेत खुलाई सार्वजनिक रूपमा दिईनेछ ।
46. साधारण सभाको लागि सम्पूर्ण उपभोक्ता संख्याको ५१ प्रतिशत उपस्थितिलाई गणपूरक संख्या मानिनेछ ।
47. पहिलो पटक सूचना दिई गराईएको सभामा गणपूरक संख्या नपुगेमा पुनः ७ दिनको म्याद दिई दोस्रो सभा बोलाईनेछ साथै दोस्रो सभाको गणपूरक संख्या उपभोक्ता सदस्यको २५ प्रतिशत उपस्थितिलाई मानिनेछ ।
48. यसरी पुनःसभा बोलाउँदा समेत तोकिए बमोजिम उपस्थित नभएमा उपस्थित सदस्यहरुको बहुमतले
आवश्यक निर्णय गर्ने छ ।
49. **उपभोक्ता समुहको काम कर्तव्य र अधिकार**
50. आयोजना निर्माण, संचालन र मर्मत संभारका लागि सहयोग गर्ने ।
51. सञ्चालक समितिको पदाधिकारीहरु तथा सदस्यहरु छनोट गर्ने ।
52. संस्थाको खर्चको लेखा–परीक्षण प्रतिवेदन स्विकृत गर्ने ।
53. आयोजनाको आर्थिक स्रोतको आधारमा सञ्चालक समितिले तयार गरी पेश गरेको बार्षिक आय–व्ययको अनुमान स्विकृत गर्ने ।
54. आयोजनाको दिर्घकालिन संचालनको लागि आवश्यक पर्ने काम कार्यवाहीमा सञ्चालक समितिलाई सहयोग पुर्‍याउने ।
55. **खानेपानी तथा सरसफाई उपभोक्ता संस्थाको सञ्चालक समिति गठनः**
56. आयोजना क्षेत्र भित्रका उपभोक्ताहरुको सभाले सबै उपभोक्ताहरुको प्रतिनिधित्व हुने गरी लोकतान्त्रिक किसिमको निर्वाचन प्रक्रियाद्वारा उपभोक्ता संस्थाको काम कारवाही, सञ्चालन, रेखदेख र व्यवस्थापनको लागी कम्तीमा ३३% महिला सहित ९ जना सदस्य भएको एक सञ्चालक समितिको गठन गर्नेछ ।
57. सञ्चालक समितिमा देहायका पदाधिकारी तथा सदस्य रहनेछन् ।

 साधारण सभाबाट निर्वाचित एक जना — अध्यक्ष

 साधारण सभाबाट निर्वाचित एक जना — उपाध्यक्ष

 साधारण सभाबाट निर्वाचित एक जना — सचिव

 साधारण सभाबाट निर्वाचित एक जना — कोषाध्यक्ष

 साधारण सभाबाट निर्वाचित ५ जना — सदस्य

1. सल्लाहकार समिति, सरसफाई समिति, अनुगमन समिति, पानी सुरक्षा समिति र लेखा समिति देहाय बमोजिम राख्न सकिनेछ । लेखा समिति बाहेक अन्य समितिहरु सञ्चालक समितिले मनोनयन गर्ने र लेखा समिति साधारण सभाको भेलाबाट मात्र गठनगर्न सकिनेछ ।
	* 1. सल्लाहकार समिति (पाँच सदस्यीय)

संयोजक – १

सदस्य – ४

* + 1. सरसफाई समिति (नौ सदस्यीय)

संयोजक – १

सचिव – १

सदस्य – ७

* + 1. अनुगमन समिति (नौ सदस्यीय)

संयोजक – १

सचिव – १

सदस्य – ७

* + 1. पानी सुरक्षा समिति (५ सदस्यीय)

संयोजक – १

सचिव – १

सदस्य – ३

* + 1. लेखा समिति (३ सदस्यीय)

संयोजक – १

सदस्य – २

1. सञ्चालक समितिको बैंठकमा सल्लाहकार संयोजक, सरसफाई समिति संयोजक, पानी सुरक्षा समिति लेखा समिति बाहेक अन्य समितिहरु सञ्चालक समितिको मातहतमा हनेछन् ।
2. सल्लाहकार समिति संयोजकको रुपमा पूर्व अध्यक्षलाई प्राथमिकता दिनुपर्नेछ ।
3. उपभोक्ता मध्येबाट लेखा समितिको संयोजकको रुपमा कम्तिमा ‌+2 उत्तिर्ण र खानेपानी र सरसफाईको क्षेत्रमा कम्तिमा १ पटक सञ्चालक समितिको कुनै पदमा रहेको वा लेखा सम्बन्धी अनुभवि व्यक्तिलाई छनोट गर्नुपर्नेछ ।
4. **सञ्चालक समितिको अविधि र निर्वाचनः–**
5. नगरपालिकाको खानेपानी सरसफाई तथा स्वच्छता सम्बन्धी ऐन र नियमावलीमा उल्लेख भएकोमा बाहेक सञ्चालक समितिको कार्यकाल बढीमा ४ वर्षको हुनेछ ।
6. सञ्चालक समिति चयनको लागि संस्थाको साधारण सभाबाट कम्तिमा ३ जनाको निर्वाचन मण्डल गठन गर्नुपर्नेछ ।
7. निर्वाचन मण्डल गठन भईसकेपछि निर्वाचन घोषणा सम्मको सम्पूर्ण कार्यतालिका निर्वाचन मण्डल ले तय गरे बमोजिम हुनेछ ।
8. सञ्चालक समितिको निर्वाचन प्रकृयाबाट निर्वाचन घोषणा नभएसम्मको लागि सञ्चालक समितिको पदाधिकार रहेता पनि महसुल बाहेक अन्य नगद संकलन गर्न, कुनै रकम खर्च गर्न, दिर्घकालिन आर्थिक दायित्व पर्ने गरी कुनै निर्णय गर्न पाईने छैन ।
9. **खानेपानी तथा सरसफाई संस्थाका पदाधिकारीहरुको योग्यताः** उपभोक्ता संस्थाको विधान, कार्यविधि, निर्देशिका, मापदण्ड पालना गर्ने निम्न (व्याक्ति) सदस्यताको लागी योग्य मानिनेछ ।
10. १८ वर्ष उमेर पुगेको नेपाली नागरिक,
11. नैतिक पतन देखिने फौजदारी अभियोगमा अदालतबाट दोषी प्रमाणित नभएको,
12. खानेपानी उपभोक्ता भई नियमित रुपमा महसुल भुक्तानी गरेको,
13. विभिन्न निकायले आयोजना गर्ने खानेपानी तथा सरसफाइ सेवासंग सम्बन्धित तालिममा सहभागी हुन सक्ने, संस्थाको वार्षिक योजना तर्जुमा, निर्माण कार्य संचालन व्यवस्थापन, मर्मत संभार निरिक्षण, मूल्याड्कन, अनुगमन तथा बिभिन्न कार्यका लागि व्यवस्थापन गर्न सक्ने जिम्मेवार व्याक्ति,
14. समितिका पदाधिकारी कम्तिमा एस.एल.सी. उत्तिर्ण तथा सदस्यहरु कम्तिमा १० कक्षा उत्तिर्ण गरेको,
15. मगज नबिग्रिएको हुनुपर्नेछ ।
16. **पदाधिकारीहरुको काम, कर्तव्य र अधिकारः**
17. **अध्यक्षको काम, कर्तव्य र अधिकारः**
18. साधारण सभा एवम् सञ्चालक समितिको बैठक बोलाउने,
19. साधारण सभा एवम् सञ्चालक समितिको बैठकको अध्यक्षता गर्ने,
20. आवश्यकता अनुसार अन्य क्षेत्रमा उपभोक्ता संस्थाको तर्फबाट प्रतिनिधित्व गर्ने,
21. आवश्यकता अनुसार उपभोक्ता संस्थाको तर्फबाट कुनै व्याक्ति, कुनै उपभोक्ता संस्था तथा सरकारी निकायसँग सम्झौता गर्ने,
22. समितिको निर्णय कार्यान्वयन गर्ने गराउने,
23. आवश्यकता अनुसार आफुमा रहेका अधिकार प्रत्यायोजन गर्ने,
24. उपभोक्ता संस्थाले कार्यान्वयन तथा संचालन गरेको उप–आयोजनाको समष्टिगत जिम्मेवारी लिने,
25. उपभोक्ता संस्थाले कार्यान्वयन तथा सञ्चालन र उपभोक्ताको हितलाई सर्वोपरी प्राथमिकता दिई समय समयमा उप–आयोजनाको निरीक्षण गर्ने,
26. सञ्चालक समितिको बैठकमा कुनै विषयमा छलफल हुँदा मत बराबर भएमा निर्णायक मत दिने,
27. संस्थाको उद्देश्य र आवश्यकता अनुसार अन्य कार्य गर्ने ।
28. **उपाध्यक्षको काम कर्तव्य र अधिकारः**
29. अध्यक्षको निर्देशानुसार वा सञ्चालक समिति को आवश्यकता अनुसार बैठक बोलाउने ।
30. अध्यक्षको कार्यमा सहयोग पुर्‍याउने ।
31. उपभोक्ता संस्थाको हित हुने अन्य कार्य गर्ने ।
32. **सचिवको काम कर्तव्य र अधिकारः**
33. अध्यक्षको निर्देशानुसार वा सञ्चालक समिति को आवश्यकता अनुसार बैठक बोलाउने ।
34. सञ्चालक समिति वा साधारण सभाको सूचना दिने ।
35. सञ्चालक समिति वा साधारण सभाले पारित गरेका निर्णय अभिलेख राखी सञ्चालक समिति को निर्णय प्रमाणित गर्ने र निर्णय कार्यान्वयनका लागी आवश्यक कार्य गर्ने ।
36. साधारण सभामा उपभोक्ता संस्थाको वार्षिक कार्यक्रम पेश गर्ने ।
37. उपभोक्ता संस्थाको वार्षिक प्रगति विवरण तयार गर्ने ।
38. उपभोक्ता संस्थाको उद्देश्य प्राप्तिका लागी नेपाल सरकार वा उपभोक्ता संस्थामा पेश गर्नुपर्ने प्रतिवेदन तयार गर्ने गराउने, उपभोक्ता संस्थाको हित हुने अन्य कार्य गर्ने गराउने ।
39. उपभोक्ताहरुसँग सम्पर्क राखी उप–आयोजना सम्बन्धी जानकारी लिने दिने ।
40. **कोषाध्यक्षको काम कर्तव्य र अधिकारः**
41. उपभोक्ता संस्थाको आय–व्ययको विवरण ठीक दुरुस्त राख्ने र राख्न लगाउने ।
42. बार्षिक आर्थिक प्रतिवेदन एवं आय–व्यय विवरण तयार गर्ने र सञ्चालक समिति मार्फत साधारण सभामा पेश गर्ने गराउने ।
43. नेपाल सरकारको कुनै निकायमा पेश गर्नुपर्ने आर्थिक विवरण तयार गर्ने गराउने ।
44. उपभोक्ता संस्थाको आय स्रोत जुटाउन सक्रिय रही उपभोक्ता संस्थाको दैनिक कार्य सम्पादनका लागी
45. उपभोक्ता संस्था प्रमुख वा सम्बन्धित निकायसंग सम्पर्क राखी काम गर्ने ।
46. उपभोक्ता संस्थाको लेखापरिक्षण सम्बन्धी कार्यमा सहयोग गर्ने ।
47. उपभोक्ता संस्थाको लेखा सम्बन्धी कार्यमा जिम्मेवारी लिने ।
48. अध्यक्ष संगको संयुक्त दस्तखतमा बैंकमा उपभोक्ता संस्थाको मर्मत संभार खाता खोली सञ्चालन गर्ने ।
49. प्रत्येक वर्ष कम्तीमा एक पटक साधारण सभामा आयोजनाको आम्दानी र खर्चको विवरण जानकारी गराई अनुमोदन गराउने ।
50. लेखा सम्बन्धी प्रतिवेदनको जानकारी सामुदायिक खानेपानी तथा सरसफाई कार्यालयमा दिनु पर्नेछ ।
51. उपभोक्ता संस्थाको नाममा जम्मा हुन आएको चल अचल सम्पत्ति नगद जिन्सी आदि सम्पत्तिको जिम्मा लिई त्यसको हिसाब राखी खर्चको फाँटबारी तयार गर्ने ।
52. **सदस्यको काम कर्तव्य र अधिकारः**
53. सञ्चालक समिति र साधारण सभाको भेलाले निर्णय गरेका कुराहरुलाई कार्यान्वयन गर्न सहयोग गर्ने ।
54. उप–आयोजनासंग समबन्धित विषयमा समस्या परेमा समाधान गर्न कोशिस गर्ने ।
55. अध्यक्षको निर्देशन अनुसार उप–आयोजनाको स्थायित्वको निमित्त आवश्यक कार्य गर्ने ।
56. उपभोक्तासँग सम्पर्क राखी उप–आयोजना सम्बन्धी जानकारी लिने दिने ।
57. सञ्चालक समिति ले तोकिएका कार्य गर्ने ।
58. **कोषको व्यवस्थाः** संस्थाको कोषमा देहाय बमोजिमको रकम हुनेछ
59. पानी महशुलबाट प्राप्त रकम,
60. बिलम्व शुःल्कबाट प्राप्त रकम,
61. दण्ड जरिवानाबाट प्राप्त रकम,
62. सञ्चालक समितिले प्राप्त गरेको ऋण,
63. सञ्चालक समितिले कुनै स्रोतबाट प्राप्त चन्दा, पुरस्कार, आर्थिक सहायता र अनुदान,
64. निर्माण वा अन्य स्रोतबाट आयोजनामा बचत भएको रकम वा अन्य स्रोतबाट प्राप्त रकम,
65. सञ्चालक समितिको कोष व्यवस्थित बनाउन बैंक खाता खोली रकम जम्मा गर्ने र समितिको निर्णयानुसार खर्च भुक्तानीको निम्ति बैंकबाट चेक मार्फत भुक्तानी दिईनेछ र चेकमा अध्यक्षको अनिवार्य साथै सचिव वा कोषाध्यक्ष मध्ये एकको हस्ताक्षर रहनेछ यदि व्यवस्थापकको हस्ताक्षरको आवश्यकता भएमा समितिको निर्णयानुसार राख्न सकिनेछ ।
66. **मर्मत संभार कोषः** संस्थाको आन्तरिक कोषबाट निश्चित रकम विनियोजन गरी मर्मत सम्भार कोष खडा गरिनेछ । यस कोषको रकम खर्च गर्ने विधि साधारणसभाले तोके बमोजिम हुनेछ । उपभोक्ता समितिको मर्मत सम्भार कोषको लागि संघीय तथा प्रदेश कानूनमा उल्लेख भए सोही अनुसार रहनेछ ।
67. **साधारण कोषः**
68. संस्थाको बिभिन्न आम्दानीबाट प्राप्त रकमबाट बचत भएको रकम र महशुल भुक्तानीबाट बचत भएको रकम जम्मा गरी साधारण कोष खडा गरिनेछ ।
69. सञ्चालक समितिको तर्फबाट गरिने सबै खर्च यसै कोषबाट व्यहोरिनेछ ।
70. यस कोषको संचालन सञ्चालक समितिको अध्यक्ष अनिवार्य, सचिव र कोषाध्यक्ष मध्ये कुनै एकको हस्ताक्षरबाट हुनेछ ।
71. **चल अचल सम्पत्तिः** यस विधान बमोजिम प्राप्त रकम तथा उपभोक्ता संस्थाको नाममा रहेको चल अचल जायजेथा उपभोक्ता संस्थाको सम्पत्ति सञ्चालक समितिको स्वामित्वमा हुनेछ । सम्पत्तिको परिचालन सञ्चालक समितिको निर्णय बमोजिम हुनेछ ।
72. **आन्तरिक लेखा र लेखा परीक्षण**
73. उपभोक्ता संस्थाको सम्पत्ति र आय–व्ययको विवरण सञ्चालक समितिले तोकिदिए बमोजिम राखिनेछ ।
74. आर्थिक बर्ष समाप्त भएको २ महिना भित्र आन्तरिक लेखा परीक्षण गर्नुपर्नेछ ।
75. आर्थिक वर्ष समाप्त भएको ६ महिना भित्र उपभोक्ता संस्थाको आय–व्यय विवरण र वासलात तयार गरी सञ्चालक समितिले तोकेको लेखा परिक्षक द्धारा लेखा परिक्षण गराईनेछ ।
76. लेखा परीक्षण भईसकेपछि सो हिसाब विवरण र तत् सम्बन्धी लेखा परीक्षणको प्रतिवेदन सञ्चालक समितिमा पेश गरी सञ्चालक समिति मार्फत साधारण सभामा पेश गरिनेछ ।
77. साधारण सभा सम्पन्न भएको १ हप्ता भित्र संस्थाको प्रगति प्रतिवेदन र लेखा परीक्षण प्रतिवेदन नगरपालिकामा उपलब्ध गराउनु पर्नेछ ।
78. **अविश्वासको प्रस्तावः**
79. सञ्चालक समितिको कुनै वा सबै पदाधिकारी र सदस्य बिरुद्ध पद अनुसारको आचरण नगरेको भनि उपभोक्ता समूहका २५ प्रतिशत उपभोक्ताले लिखित निवेदन सञ्चालक समितिमा दर्ता गरेमा अध्यक्षले निवेदन दर्ता भएको १५ दिन भित्र उपभोक्ताहरुको भेला बोलाउनुपर्नेछ र सो भेलामा उपभोक्ता समूहको घरधुरी एवं पानी धाराको आधारमा ५१ प्रतिशत उपस्थिति अनिवार्य हुनुपर्नेछ । यसरी उपस्थित सदस्यको २ तिहाई बहुमतले प्रस्ताव पारित गरेमा निज पदाधिकारी वा सदस्य आफ्नो पदबाट हट्नेछ ।
80. तर उपभोक्ता समूह वा समितिले अविश्वासको प्रस्ताव राखेको त्यस्तो पदाधिकारी वा सदस्यलाई सफाई पेश गर्ने मौका दिईनेछ ।
81. **सदस्यताबाट मुक्त हुने अन्य अबस्थाः**
82. मृत्यु भएमा ।
83. बसाई सराई गरी अन्यत्र गएमा ।
84. संस्थालाई हानी नोक्सानी हुने गतिविधि गरेमा ।
85. कुनै पदाधिकारी वा सदस्यले आफ्नो पदबाट हट्न चाहे अध्यक्ष समक्ष राजिनामा पेश गरेमा तथा त्यस्तो राजिनामा सञ्चालक समितिको बहुमतबाट स्विकृत भएमा ।
86. सञ्चालक समितिका कुनै पदाधिकारी वा सदस्य मनासिव कारण नदेखाई विना सूचना लगातार ३ वटा बैठकमा अनुपस्थित भएमा चौथो बैठकबाट सञ्चालक समितिको निर्णयानुसार पदबाट मुक्त गरिनेछ ।
87. मानसिक सन्तुलन गुमाएमा वा पागल भएमा ।
88. **सञ्चालक समिति भंग हुन सक्ने अवस्थाः** उपभोक्ता समूहको भेलामा उपस्थित ५१ प्रतिशत भन्दा बढि उपभोक्ताहरु मध्ये २ तिहाई उपभोक्ताहरुको सहमतिबाट सञ्चालक समितिले राम्रो काम गर्न सकेको छैन भन्ने ठानेर हालको सञ्चालक समिति भंग गर्ने निर्णय गरेमा त्यस्तो सञ्चालक समिति भंग हुनेछ । तर संस्थाको काममा बाधा पर्न नदिन दफा ७ को (ख) (ग) र (घ) बमोजिम गर्नुपर्नेछ ।
89. **विधान संशोधन तथा नियमावली तर्जुमाः**
90. यस विधानका दफाहरु आवश्यकतानुसार संशोधन गर्नुपरेमा सञ्चालक समितिले संशोधन गरी उपभोक्ता समूहको भेलाद्वारा अनुमोदन गराउनु पर्नेछ । यसरी उपभोक्ता समूहको बहुमतले पारित गरेको संशोधन सम्बन्धी प्रस्ताव नगरपालिका कार्यालयको स्विकृति भएको मिति देखि लागु हुनेछ ।
91. सञ्चालक समितिले यो विधान बमोजिमको उद्देश्य प्राप्त गर्न अन्य कार्यविधि, निर्देशिका, मापदण्ड आफै बनाउन सक्नेछ ।
92. यो विधान प्रारम्भ हुँदा बहाल रहेको सञ्चालक समिति यसै विधान बमोजिम गठन भएको मानिनेछ ।
93. **उपभोक्ता समितिको हस्तान्तरणः** उपभोक्ता समिति अन्तर्गत रहेको आयोजना उपभोक्ता समितिलाई हस्तान्तरण भएमा सो को जानकारी नगरपालिकामा दिनुपर्नेछ ।
94. **महशुल तथा शुःल्क लिन पाउनेः**
95. संस्थाले बाणगङ्गा नगरपालिकाको ऐन, नियमावली बमोजिम निर्धारित गरे भन्दा बढी नहुने गरी खानेपानी महसुल लिन पाउनेछ ।
96. वडा कार्यालयले विपन्न भनि पहिचान र सिफारिस गरेका व्याक्ति तथा परिवारलाई धारा र मिटर जडान शौचालय निर्माण र ढल जडान वापतको शुःल्क खानेपानीको महशुल लगायतका सेवामा छुट तथा सहुलियत दिन सक्नेछ ।
97. असहाय, अशक्त, अव्यवस्थित वसोवासी, अत्यन्तै विपन्न वर्ग जसको घरमा आम्दानी गर्ने अन्य कोही व्याक्ति नभएकालाई पानी महशुलमा छुटको व्यवस्था गरिनेछ ।
98. उप दफा (ग) मा जुनसुकै व्यवस्था गरिएको भएता पनि आफ्नो वा परिवारको नाममा कम्तिमा २ कठ्ठा जग्गा रहेको वा परिवारको कुनै सदस्य नेपाल सरकारको संचित कोषबाट पारिश्रमिक वा भारतिय वा कुनै देशको पेन्सिन होल्डर वा कम्तिमा मासिक १५ हजार वा बार्षिक २ लाख वरावरको आम्दानीको स्रोत भएको वा परिवारको कुनै सदस्य बैदेशिक रोजगारमा संलग्न भएको परिवार वा एकाघर परिवारको कुनै व्याक्तिको नाममा व्यवसाय संचालनमा रहेको घर परिवारको व्याक्तिलाई विपन्न भनि सिफारिस गर्न पाईने छैन ।
99. **सूचना अधिकारी तोक्नुपर्नेः** कुनै उपभोक्ताले संस्थाको कुनै गतिविधिहरुको बारेमा सूचनाको हक बमोजिम सूचना प्राप्त गर्न सक्नेछ । यसरी उपभोक्ताहरुबाट माग भएका सूचनाहरु उपलब्ध गराउन संस्थाले कुनै १ जना पदाधिकारी वा कर्मचारीलाई सूचना अधिकारी तोक्नुपर्नेछ । संस्थाका गोप्य वा सार्वजनिक गर्न सकिने सूचनाहरु वर्गिकरण गर्नुपर्नेछ । यसरी वर्गिकरणमा परेका गोप्य सूचनाहरु उपलब्ध गराउन बाध्य हुनेछैन ।
100. **खारेजी बचाउः**
101. यो विधान पारित भई लागु हुन अगाडि उपभोक्ता समितिको भेलाबाट निर्णय भई सम्पादन भएका कार्यहरु यसै विधान बमोजिम भए गरे सरह मानिनेछ ।
102. कुनै परिस्थितिमा समिति कायम रहन नसक्ने अवस्था आई परेमा सञ्चालक समितिको मातहतमा रहेको सम्पूर्ण चल अचल सम्पत्ति बाणगङ्गा नगरपालिकाको हुनेछ ।
103. यस विधानमा उल्लेख नभएको वा प्रचलित नेपाल कानूनसँग बाझिएको हकमा प्रचलित कानून बमोजिम हुनेछ ।

**अनुसूचीहरु**

१) सञ्चालक समितिको छाप

२) सञ्चालक समितिको नामावली

**अनुसूची १**

**कपिल आरोग्य खानेपानी तथा सरसफाई उपभोक्ता समितिको छाप**

गोलाकार दुईवटा लाईनको बिचमा माथिपट्टी

कपिल आरोग्य मन्दिर खानेपानी तथा सरसफाई उपभोक्ता समिति रहनेछ

गोलाकार दुईवटा लाईनको बिचमा तलपट्टी

बाणगङ्गा नगरपालिका वडा नं.९, चौवाह, कपिलवस्तु

बिच भागमा पानी खानेपानी धारोको टुटी अंकित रहनेछ ।

अनुसूची-२

**कपिल आरोग्य मन्दिर खानेपानी तथा सरसफाई समितिका पदाधिकारीहरुको नामावली**

|  |  |  |  |  |
| --- | --- | --- | --- | --- |
| सि.नं. | नाम थर | पद | ठेगाना | हस्ताक्षर  |
| १ |  | **अध्यक्ष** |  |  |
| २ |  | **उपाध्यक्ष** |  |  |
| ३ |  | **सचिव** |  |  |
| ४ |  | **कोषाध्यक्ष** |  |  |
| ५ |  | **सदस्य** |  |  |
| ६ |  | **सदस्य** |  |  |
| ७ |  | **सदस्य** |  |  |
| ८ |  | **सदस्य** |  |  |
| ९ |  | **सदस्य** |  |  |